b"\n_START_ARTICLE_\nEvapotranspiraci\xc3\xb3\n_START_PARAGRAPH_\nL'evapotranspiraci\xc3\xb3 (ET) \xc3\xa9s la suma de l'evaporaci\xc3\xb3 i la transpiraci\xc3\xb3 vegetal des de la superf\xc3\xadcie del s\xc3\xb2l cap a l'atmosfera terrestre. L'evapotranspiraci\xc3\xb3 \xc3\xa9s part important del cicle de l'aigua. L'evapotranspiraci\xc3\xb3 potencial (ETP) \xc3\xa9s la representaci\xc3\xb3 de la demanda medioambiental d'evapotranspiraci\xc3\xb3 i representa la taxa d'evapotranspiraci\xc3\xb3 d'una vegetaci\xc3\xb3 densa baixa, homog\xc3\xa8nia i amb suficient aigua per a no limitar el seu creixement, \xc3\xa9s a dir que cobreix completament el s\xc3\xb2l, amb un pes uniforme i suficientement prove\xc3\xafda d'aigua (un exemple seria un camp d'alfals en regadiu o en un clima prou humit al llarg de l'any). \xc3\x89s un reflex de l'energia disponible per evaporar l'aigua i del vent disponible per transportar el vapor d'aigua des de la terra fins a les capes baixes de l'atmosfera. L'evapotranspiraci\xc3\xb3 \xc3\xa9s la mateixa que l'evapotranspiraci\xc3\xb3 potencial quan hi ha prou aigua. En canvi si hi ha secada l'evapotranspiraci\xc3\xb3 real ser\xc3\xa0 inferior a la potencial, ja que no es pot evaporar l'aigua de qu\xc3\xa8 no es disposa. La mitjana anual d'ETP sovint es compara amb la mitjana anual de precipitaci\xc3\xb3, P. La ra\xc3\xb3 de les dues, P/ETP, \xc3\xa9s l'\xc3\xadndex d'aridesa. La difer\xc3\xa8ncia entre ETP i precipitaci\xc3\xb3, publicades per organismes oficials, s'utilitza per a programar la irrigaci\xc3\xb3.\n_START_SECTION_\nEvapotranspiraci\xc3\xb3 i cicle de l'aigua\n_START_PARAGRAPH_\nL'evapotranspiraci\xc3\xb3 \xc3\xa9s una p\xc3\xa8rdua d'aigua significativa de la superf\xc3\xadcie de la terra. Segons els tipus de vegetaci\xc3\xb3 i de conreus l'evapotranspiraci\xc3\xb3 ser\xc3\xa0 major o menor. Les plantes herb\xc3\xa0cies, amb arrels menys fondes, transpiren menys que les llenyoses. Les con\xc3\xadferes transpiren m\xc3\xa9s que els arbres de fulla caduca (per unitat de superf\xc3\xadcie de fulla). Ja que les seves fulles aciculars tenen m\xc3\xa9s superf\xc3\xadcie, i m\xc3\xa9s porus per transpirar, a m\xc3\xa9s de captar gotetes d'aigua que tamb\xc3\xa9 s'acaben evaporant. Els factors que influeixen en l'evapotranspiraci\xc3\xb3 s\xc3\xb3n: etapa de creixement de les plantes, percentatge de cobriment del terra, radiaci\xc3\xb3 solar, humitat, temperatura, i vent. L'evapotranspiraci\xc3\xb3 mai pot ser m\xc3\xa9s gran que l'evapotranspiraci\xc3\xb3 potencial, per\xc3\xb2 pot ser m\xc3\xa9s petita si no hi ha prou aigua per evaporar o les plantes s\xc3\xb3n incapaces de transpirar."